P. Hrušovský, podpredseda NR SR: (2001-10-03):
Poprosil by som vás, aby ste uviedli aj ďalší návrh a potom by sme dali slovo spoločnému spravodajcovi, ktorým je pán poslanec Hóka aj k jednému, aj druhému návrhu zákona, ktorého ste za vládu predkladateľom. Preto odôvodnite vládny návrh zákona o patentoch, dodatkových ochranných osvedčeniach a o zmene a doplnení niektorých zákonov (patentový zákon) , ktorý Národná rada prerokúva ako tlač 1035. Máte slovo, pán podpredseda. Ľ. Fogaš, podpredseda vlády SR: Ďakujem pekne. Vážený pán podpredseda, vážené panie poslankyne, vážení páni poslanci, súčasná právna úprava patentového práva bola vykonaná zákonom č. 527/1990 Zb. ako nutná reakcia na spoločenské premeny po roku 1989. Po uzatvorení Asociačnej dohody medzi Slovenskou republikou a Európskou úniou sa vynorila nevyhnutnosť, a to v súlade s čl. 67 zabezpečiť porovnateľné právne prostredie, teda aj úroveň ochrany práv z priemyselného vlastníctva, ale aj záväzok Slovenskej republiky požiadať o vstup do Európskej patentovej organizácie. Prijatím tohto návrhu zákona dôjde k naplneniu oboch uvedených záväzkov, pretože navrhovaná zákonná úprava reflektuje a implementuje únijnú legislatívu v oblasti patentov v plnej šírke. Jednotlivé nariadenia, ktoré sú predmetom úpravy predloženého návrhu zákona, som uviedol pri uvádzaní návrhu zákona už do prvého čítania. Prijatie tohto návrhu je zároveň základným predpokladom uskutočnenia vstupu do Európskej patentovej organizácie, teda systému, ktorý pokrýva celé Európske spoločenstvo a niektoré ďalšie rozvinuté európske štáty. Vstup do Európskej patentovej organizácie, resp. vytvorenie podmienok na vstup, je jedným zo záväzkov Asociačnej dohody. Samozrejme, ďalším nevyhnutným krokom bude ratifikácia Európskej patentovej dohody a v súčasnom i v revidovanom znení tak, aby ratifikačné listiny boli uložené najmenej tri mesiace pred predpokladaným vstupom do Európskej patentovej organizácie, to znamená pred dňom 1. 7. 2002. Navrhovaná úprava však reflektuje i záväzky, ktoré vyplývajú z členstva Slovenskej republiky vo Svetovej obchodnej organizácii, a to implementáciou zmluvy TRIPS publikovanej v Zbierke zákonov pod č. 152/2000 Z. z., a to predovšetkým v oblasti národného zaobchádzania, v oblasti vykonateľnosti práv z priemyselného vlastníctva, ako aj v oblasti nútených licencií. Zákonná úprava v neposlednej miere reaguje i na najnovší multilaterálny zmluvný dokument, ktorý bol prijatý na diplomatickej konferencii konanej v máji minulého roku na pôde Svetovej organizácie práv a ochrany duševného vlastníctva v Ženeve. Ide totiž o dohovor o patentovom práve. Rozsah zmien a úprav, ako aj značný rozsah implementácií únijnej legislatívy a ďalších multilaterálnych zmluvných dokumentov si vyžiadala z hľadiska legislatívnotechnického formu rekodifikácie. Totiž tých úprav bolo toľko, že by sa pôvodná úprava tak či tak musela vydať v úplnom znení a domnievam sa, že by sa dokonca, ak by sa tak nestalo, stala celá právna úprava málo prehľadnou. Návrh zákona obsahuje jej úpravy uskutočnené na základe posledných rokovaní ministerstva zahraničných vecí s Európskou komisiou a zainteresovanými kruhmi Slovenskej republiky, ktoré sa týkajú rozsahu ochrany farmaceutík a dotknutých intertenporálnych ustanovení. Prosím vás, vážené panie poslankyne, vážení páni poslanci, o prijatie tohto návrhu zákona. Ďakujem.